Reiner o tšwela pele ka gore: “Go ile gwa ba thata go hwetša lefelo le lebotse leo go lona re bego re ka aga lekala le lefsa. Ke moka rakgwebo yo mongwe yo a ilego a kwa gore re nyakana le lefelo a re founela. O ile a re botša gore o nyaka go rekiša lefelo la gagwe le lebotse kudu, eupša a re o nyaka go le rekišetša Dihlatse tša Jehofa feela. O be a kile a ba le kgwebo e kgolo ya go roka, gomme mongwaledi wa gagwe le bašomi ba gagwe ba mmalwa e le Dihlatse tša Jehofa. O be a bone ka nywaga e mentši gore Dihlatse tšeo di a botega le gore di itshwara gabotse gomme a kgahlwa ke seo. Ka ge a be a hlompha Dihlatse tša Jehofa kudu, o ile a re rekišetša lefelo leo ka theko ya tlase kudu.” Re ile ra reka lefelo leo ka December 1988, gomme mafelo a mangwe a mararo kgauswi le moo a tla a rekwa ka moragonyana. Ka kakaretšo, ofisi ya lekala le Holo ya Kopano tšeo di agilwego lefelong letee di tlala jarata ya diheketara tše senyane.